जो सरकारें पेपर लीक होने से नहीं रोक पातीं, वे अमृतपाल को कैसे रोकेंगी?
Dainik Bhaskar Opinion; जो सरकारें परीक्षाओं के पेपर लीक होने से नहीं रोक पातीं वे खालिस्तान समर्थक अमृतपाल को रोक पाएँगी, यह कैसे हो सकता है?
जो सरकारें परीक्षाओं के पेपर लीक होने से नहीं रोक पातीं वे खालिस्तान समर्थक अमृतपाल को रोक पाएँगी, यह कैसे हो सकता है? पेपर लीक होने का दोष इंटरनेट को दिया जाता है। जबकि पेपर अलमारियों से, संदूकों से लीक हो रहे हैं। उधर पंजाब में तो इंटरनेट भी कुछ दिनों से बंद पड़ा है, फिर वो क्या नेटवर्क है जिसके बूते दो- तीन कारें बदलते हुए अमृतपाल मोटरसाइकल पर बैठकर फ़रार हो गया। अस्सी हज़ार पुलिस वाले आख़िर कर क्या रहे थे? अमृतपाल की पत्नी तो पंजाब में ही बैठी है, फिर पुलिस किसकी राह तक रही है। क्यों नहीं की जाती उससे पूछताछ?
जहां तक खालिस्तान का सवाल है, यह मूवमेंट चंद चरमपंथियों का दिमाग़ी दिवालियापन भर है। माँग का आधार यह है कि बँटवारे के बाद मुसलमानों को पाकिस्तान मिल गया जबकि महाराजा रणजीत सिंह जिनका राज अफ़ग़ानिस्तान तक फैला हुआ था, उनके नागरिकों को, वारिसों को कुछ नहीं मिल सका। दरअसल, सिख नेताओं ने ही भारत के साथ रहने का मानस बनाया था जो कि काफ़ी हद तक सही भी था। इतिहास की बात इतिहास हो चुकी और आज खालिस्तान का न तो कोई महत्व रहा है और न ही कोई प्रासंगिकता। आज ज़रूरत इस बात की है कि यह क़ौम कैसे अपने विरसे को सँभाले रखे!
आख़िर इस क़ौम को भारत में रहते क्या नहीं मिला जिसके लिए कुछ चरमपंथी अपना खुद का देश माँगने या लेने पर तुले हुए हैं। राष्ट्रपति, प्रधानमंत्री, सर्वोच्च न्यायालय के मुख्य न्यायाधीश, तीनों सेनाओं के सेनाध्यक्ष, रक्षा मंत्री, विदेश मंत्री, रिज़र्व बैंक गवर्नर, चुनाव आयोग के मुख्य आयुक्त और कई राज्यों के गवर्नर भी।
महावीर चक्र, परमवीर चक्र पाने वाले रणबाँकुरों की तो गिनती ही नहीं है। आज खालिस्तान के नाम पर कहने को इन चरमपंथियों के पास केवल पंजाब है लेकिन पंजाबी क़ौम तो इस देश की रग- रग में बसी हुई है। जिस राज्य में जाइए, यह क़ौम सिर उठाकर खड़ी मिलती है।
मतलब- उनका निवास पूरे देश में है और वे वहाँ गर्व के साथ रह रहे हैं। वही उनकी कर्मभूमि है। आख़िर कोई खालिस्तान बनाकर क़ौम के लोगों को अपने ही देश में बेगाना बनाने की बात सोच भी कैसे सकता है? पंजाब के शीर्ष तख़्त एक पटना साहिब और दूसरा हज़ूर साहिब, पंजाब से बाहर हैं। कई ऐतिहासिक गुरुद्वारे पूरे देश में फैले हुए हैं।
इतिहास बताता है- गुरु गोविन्द सिंह जी ने जो पंज प्यारे सजाए वो देश के अलग-अलग भागों - बिहार, गुजरात, दिल्ली, महाराष्ट्र और लाहौर से लिए। इनमें कोई जाति भेद भी नहीं था। गुरु साहिबानों और उनके साहिबजादों ने अपनी शहादत किसी सिख फ़ोर्ट या सिख राज के लिए नहीं दी बल्कि इस देश की अखंडता और संप्रभुता के लिए दी थी। इसलिए इस देश में खालिस्तान की सोच भी हर हाल में बेमानी है।